20.6.2023 г.
BG
Официален вестник на Европейския съюз
C 217/21
Резюме на Становището на Европейския надзорен орган по защита на данните относно мандата за преговори за сключване на международно споразумение относно обмена на лични данни между Европол и правоприлагащите органи на Боливия (2023/C 217/09) (Пълният текст на настоящото становище може да се намери на английски, френски и немски език на уебсайта на ЕНОЗД https://edps.europa.eu)
На 9 март 2023 г.
Европейската комисия издаде препоръка за решение на Съвета за разрешаване на започването на преговори за споразумение между Европейския съюз и Многонационалната държава Боливия относно обмена на лични данни между Агенцията на Европейския съюз за сътрудничество в областта на правоприлагането (Европол) и боливийските органи, компетентни за борбата с тежката престъпност и тероризма (1) („предложението“).
Целта на предложението е да се започнат преговори с Боливия с цел подписване и сключване на международно споразумение, с което се дава възможност за обмен на лични данни между Европол и боливийските органи, компетентни за борбата с тежката престъпност и тероризма.
В приложението към предложението се определят указанията на Съвета към Комисията за водене на преговори, т.е. целите, които Комисията следва да се стреми да постигне от името на ЕС в хода на тези преговори.
Предаването на лични данни, събрани в контекста на наказателни разследвания и допълнително обработени от Европол с цел изготвяне на разузнавателна информация за престъпността, може да оказва значително въздействие върху живота на засегнатите физически лица.
Поради тази причина с международното споразумение трябва да се гарантира, че ограниченията на правата на неприкосновеност на личния живот и на защита на данните във връзка с борбата срещу тежката престъпност и тероризма се прилагат само доколкото е строго необходимо.
ЕНОЗД отбелязва със задоволство, че до момента Комисията е установила, въз основа и на редица препоръки от предишните становища на ЕНОЗД по този въпрос, добре структуриран набор от цели (указания за водене на преговори), включващ основни принципи за защита на данните, които Комисията цели да постигне от името на ЕС в хода на международните преговори за сключване на споразумения за обмен на лични данни между Европол и правоприлагащите органи на трети държави.
В тази връзка препоръките на ЕНОЗД в настоящото становище имат за цел да пояснят и ако е необходимо, да доразвият гаранциите и проверките в бъдещото споразумение между ЕС и Боливия относно защитата на личните данни.
В този контекст ЕНОЗД препоръчва в бъдещото споразумение изрично да се определи списъкът на престъпленията, във връзка с които биха могли да се обменят лични данни; да се предвиди периодичен преглед на необходимостта от съхранение на предадените лични данни, както и други подходящи мерки, които да гарантират спазването на сроковете; да се предоставят допълнителни гаранции по отношение на предаването на специални категории данни; да се гарантира, че няма да бъде използвано автоматизирано решение въз основа на получените данни съгласно споразумението без възможност за намеса от страна на хора по ефективен и разумен начин; да се определят ясни и подробни правила относно информацията, която трябва да бъде предоставена на субектите на данни.
ЕНОЗД припомня, че съгласно член 8, параграф 3 от Хартата контролът от страна на независим орган е съществен елемент от правото на защита на личните данни.
Поради това ЕНОЗД препоръчва на Комисията по време на преговорите да обърне специално внимание на надзора от независими публични органи, отговарящи за защитата на данните, с ефективни правомощия по отношение на правоприлагащите органи и други компетентни органи на Боливия, които ще използват предадените лични данни.
Освен това, за да се гарантира правилното прилагане на споразумението, ЕНОЗД предлага също страните редовно да обменят информация относно упражняването на правата от субектите на данни, както и съответна информация относно използването на механизмите за надзор и правна защита, свързани с прилагането на споразумението.
(1) COM(2023) 130 final.